# Referat fra ordinær generalforsamling i Grundejerforeningen Virup Skovvej

Tidspunkt og sted: Tirsdag den 26. april 2016 kl. 19.30 på Hjortshøj Lokalcenter

Referat nr.: 3

Deltagere: 21 fremmødte inkl. Bestyrelsen

 Endvidere Teknisk chef Michael Andersen fra Boligkontoret

Afbud: Susanne

Referent: Henrik

Agenda:

1. Valg af dirigent og referent

2. Aflæggelse af årsberetning for det senest forløbne år og forelæggelse til godkendelse af årsregnskab med påtegning af revisor

3. Valg af formand til bestyrelsen (Heidi Erler genopstiller)

4. Valg af øvrige medlemmer til bestyrelsen (På valg er Henrik Dreyer, Susanne Kjær og Preben Sahl, alle genopstiller)

5. Valg af revisor

6. Indkomne forslag

 1 Snerydning ved ejerboliger

 2 Forslag fra Haveudvalget

 3 Forslag vedr. nabohjælp

 4 Forslag vedr. vedligeholdelse af grønne områder

 4a Forslag vedr. udskydelse af beslutning om vedligehold

 4b Indkomne tilbud på vedligehold

 5 Forslag vedr. sammensætning af bestyrelsen og suppleanter

7. Godkendelse af budget og á conto opkrævninger.

## 8. Eventuelt

**Ad 1)** Valg af dirigent og referent

Bestyrelsen foreslog Kasper Tangsig som dirigent, som blev valgt uden modkandidater.

Generalforsamlingen skal afholdes i april og indkaldes af formanden max. 4 uger før og min. 3 uger før generalforsamlingen. Endelig dagsorden udsendes senest 1 uge før generalforsamlingen.

Kasper Tangsig kunne konstatere, at generalforsamlingen var lovlig indkaldt.

**Ad 2) Aflæggelse af årsberetning for det senest forløbne år**

Heidi fremlagde formandens beretning.

”Jeg har været formand siden Kenneth stoppede til generalforsamlingen den 23. april 2015. Der har været nok at se til, og jeg havde ikke klaret det uden resten af bestyrelsen, så mange tak til Henrik Dreyer, Susanne Kjær og Preben Sahl.

Hjemmesiden har været lidt af en udfordring, men nu skulle den så småt være up to date igen.

Byggeprojektet er afsluttet den 1. april 2016, hvorefter det er Grundejerforeningen som skal overtage de grønne områder, samt snerydning.

Vedligehold af grønne områder, samt snerydning er også noget som vi har brugt meget tid på. Det er mere omfattende end vi havde regnet med, og ej heller så billigt som vi havde forventet. Vi har det også på som et punkt til aftenens møde.

Vi har fået lavet opkørsler igennem firmaet Arkil. Det blev enstemmig valgt på sidste generalforsamling.

Vi har indgået en aftale med Priess El-service om tilsyn af gadelygter.

Haveudvalget har været flittige og det ser fint ud.

Der er lagt fliser til borde/bænke sæt. Så nu må sommeren gerne komme, så vi kan komme hinanden lidt mere ved. Boligkontoret har betalt for etablering af fliserne og vi i grundejerforeningen har givet en mundtlig accept på det, da vi mener det er en forskønnelse af vores område, og det koster os ikke ekstra.

Vi har et samarbejde med nabogrundejerforeningen ved Æblelunden og forsøger det samme med de andre grundejerforeninger.

Hovedvejen har vi hele tiden troet, at det var kommunens, men da vi rykkede dem for snerydning, fandt vi ud af at det nu er en privat fællesvej. Det vil sige at alle 5 grundejerforeninger skal stå for vedligehold heraf. Det er også noget som vi arbejder på.

De 5 grundejere er: Grundejerforeningen Virup Skovvej (altså os), Æblelunden, Parcelhusene, og 2 Kommunale Grundejere som er: Børn & Unge og Sport & Fritid.

Tak fordi i ville lytte til mig. Jeg ser frem til en god generalforsamling og fortsat godt samarbejde.”

 Årsberetningen blev godkendt.

Henrik gennemgik i Susannes fravær regnskabet. Regnskabet viste et overskud på 183.998 kr. hvilket skyldtes, at vi endnu ikke har afholdt omkostninger til vedligeholdelse af området, hvilket først sker fra indeværende år.

Regnskabet blev godkendt.

**Ad 3) Valg af formand til bestyrelsen**

Der var ingen modkandidater til formandsposten. Heidi Erler, Virup Skovvej 163 blev derfor genvalgt som formand.

**Ad 4) Valg af øvrige medlemmer til bestyrelsen**

Preben Sahl, Susanne Kjær og Henrik Dreyer blev alle genvalgt til bestyrelsen, da der ikke var yderligere kandidater.

**Ad 5) Valg af revisor**

Hailun Fang Virup Skovvej 93 blev genvalgt som revisor.

**Ad 6) Indkomne forslag**

*Snerydning ved ejerboliger*

Dette var kun ment som en forespørgsel, hvorfor forslaget blev trukket tilbage.

*Forslag fra Haveudvalget*

Det blev vedtaget at lave to plantekasser magen til de andre. De nye kasser placeres ved juletræet. Der blev bevilget 3.000 kr. til dette

Det blev vedtaget at etablere en bålplads ved legepladsen. Der var en større diskussion, om bålpladsen kunne holdes ryddeligt, hvorfor konklusionen blev at etablere bålpladsen som en midlertidig løsning, og på næste ordinære generalforsamling at evaluere. Der blev bevilget 2.000 kr. til dette.

Det blev vedtaget at etablere bænk ved volden langs legepladsen. Der blev bevilget 1.000 kr. til dette.

Der var bred enighed fra generalforsamlingen at udskyde etablering af shelter ved bålpladsen, til man havde erfaring om anvendelsen af bålpladsen, hvorfor dette punkt tages op på næste ordinære generalforsamling, hvis det fortsat er relevant.

*Forslag vedr. nabohjælp*

Der var bred enighed om, at vi indgår et samarbejde om Nabohjælp, hvorfor der arbejdes videre med dette.

*Forslag vedr. vedligeholdelse af grønne områder*

Der var på generalforsamlingen en del usikkerhed om man kunne sammenligne de enkelte indkomne tilbud på vedligeholdelse af grundejerforeningens område, og på hvilket niveau området skulle vedligeholdes og økonomien i dette.

Beslutningen blev derfor:

At indhente nye tilbud fra 3-4 firmaer, der skal give tilbud på ”Lille grad af vedligehold” og ”Mellem grad af vedligehold”. Tilbudsgiverne vil få udleveret den samme skabelon, så de indkomne tilbud kan sammenlignes.

Bestyrelsen fik mandat til at indhente tilbuddene, og når tilbuddene var indhentet at indkalde til en ekstraordinær generalforsamling hurtigst muligt derefter, så vi kunne vælge den leverandør, der fremover skal vedligeholde området.

*Forslag vedr. sammensætning af bestyrelsen og suppleanter*

Der blev foreslået, at der fremover skal vælges 2 suppleanter, 1 fra lejerne og 1 fra ejerne. Ligeledes blev der foreslået en fordeling af bestyrelsen, så den fremover består af 2 repræsentanter fra lejerne og 2 fra ejerne.

Der var enighed om at medtage dette forslag som en vedtægtsændring på den førstkommende ekstraordinære generalforsamling.

**Ad 7) Godkendelse af budget og á conto opkrævninger**

Henrik gennemgik i Susannes fravær budgettet.

Da valg af leverandør til vedligeholdelse blev udskudt til den kommende ekstraordinære generalforsamling, kunne budgettet ikke godkendes, da økonomien for vedligeholdelse ikke var kendt.

Budgettet bliver fremlagt på den ekstraordinære generalforsamling.

**Ad 9) Eventuelt**

Der blev spurgt, om bondemanden var med i den private fællesvej, og han skulle være med at betale for vedligeholdelse og snerydning. Dette undersøges.

Der blev spurgt til læhegnet, og om vi måtte fjerne/minimere hegnet. Der har været afholdt hegnssyn. Vi må kun beskære indtil 75 cm. Fra stammen og i 6 m i højden.

Til sidst takkede bestyrelsen og dirigenten for god ro og orden, hvorefter der blev serveret varme og kolde drikke samt kager.

## Kontaktliste til bestyrelsen

|  |  |  |  |  |  |
| --- | --- | --- | --- | --- | --- |
| Navn |  | Adresse | Telefon | Mailadresse | Virupskovvej.dk |
| Heidi Erler | Formand | Nr. 163 | 2196 8766 | erler@mail.dk | HE@ |
| Susanne Kjær | Kasserer | Nr. 71 | 2383 1836 | Susanne-v-kjaer@hotmail.com | SK@ |
| Henrik Dreyer | Medlem | Nr. 87 | 5184 5442 | henrik@dreyer-sorensen.dk | HD@ |
| Preben Sahl | Medlem | Nr. 153 | 2912 5042 | prebensahl@youmail.dk | PS@ |

|  |  |
| --- | --- |
| Grundejerforeningen Virup Skovvej | CVR nummer 3611 0929 |